ToekomsVenster: Waaroor kla jy?Foto: Sasha Freemind/Unsplash. Daar is min dinge so vervelig soos om na iemand te luister wat sonder energie en oortuiging oorkom. Wie het nie al na so ŉ praatjie, preek of voordrag geluister het nie? Die vraag is of die persoon self dit wat hy of sy oordra, glo. Dit is eweseer waar vir die wyse waarop ons lewe. Ons lewenshouding, postuur, oë, woorde veral, verklik wat hier aan die “binnekant” aan die gebeur is. Natuurlik gaan ons almal deur korter of langer periodes van worsteling en donkerte. Om dan steeds regop en gemotiveerd op te tree is ŉ genadegawe. Dit gaan darem nie altyd sleg nie. Daar is tye van balans en ewewig. Oor die algemeen gaan dit met die meeste van ons goed. As jy hierdie bydrae lees kan jy lees en skryf, redeneer en verstaan. Jou oë en verstand werk. Jy het waarskynlik geëet en gaan dit weer doen vandag. Jy is geklee en in bevind jou in ŉ doelmatige struktuur wat skuiling bied. As jy by die “werk” is hét jy werk en het jy daar gekom. Jy sal darem laat middag by die huis kan kom. Daar is waarskynlik iemand by die huis wat vir jou omgee. Die kinders maak jou “mal” maar jy het darem kinders. Jy weet van Jesus se liefde en omgee, glo sy Woord en behoort aan ŉ geloofsgemeenskap. Jy word nie (indien wel darem nie te erg nie) vervolg vir jou geloofsoortuiging nie. Wat is jou verskoning? Waarvoor die lang gesig? Waaroor kla en mor jy? Ons behoort elke dag op ons knieë te wees in dankbaarheid vir God se onuitspreeklike genade. Jy sê dis maklik vir my (Jannie) om te praat. Ek ken nie jou omstandighede nie. Dis waar. Maar God weet dit. “Man up”. Glimlag en weet God het jou lief.